GA Iris Oifigiúil an Aontais Eorpaigh C NaN/1

TUAIRIM Uimh. 3/2012

(de bhun an dara fomhír d’Airteagal 287(4) den Chonradh ar Fheidhmiú an Aontais Eorpaigh)

maidir le togra le haghaidh Rialacháin ó Pharlaimint na hEorpa agus ón gComhairle maidir le clár Hercule III chun gníomhaíochtaí i réimse chosaint leasanna airgeadais an Aontais Eorpaigh a chur chun cinn

2012/C 201/01

CLÁR NA nÁBHAR

Mír Leathanach RÉAMHRÁ … 1-9 2 ACHOIMRE … I-VIII 3 BARÚLACHA GINEARÁLTA … 10-26 3 Impleachtaí airgeadais faoi na Comhaontuithe idir an Coimisiún agus monaróirí Idirnáisiúnta Tobac … 10-15 3 Méadú ar rátaí cómhaoinithe … 16-17 3 Cuspóirí agus táscairí feidhmíochta … 18-20 4 Faireachán agus meastóireacht ar an gclár … 21-23 4 Simpliú na nósanna imeachta riaracháin … 24-25 4 Bainisteoir an chláir … 26 4 BARÚLACHA SONRACHA … 27-40 4 Cúnamh teicniúil … 28-34 5 Ceannach trealaimh nach mbaineann le smuigléireacht toitíní … 28-29 5 Ceannach trealaimh a bhaineann leis an gcomhrac i gcoinne smuigléireachta toitíní … 30-31 5 Uirlisí TF a fhorbairt agus a fháil … 32-34 5 Oiliúint Fhrith-Chalaoise … 35-38 5 Comhlachas na nDlíodóirí Eorpacha … 39-40 6 IARSCRÍBHINN I — Méideanna measta atá le leithdháileadh ar chuspóirí oibríochtúla faoi Hercule III … 7 IARSCRÍBHINN II — Leithdháileadh measta acmhainní ar na comhchodanna faoi Hercule III … 8

TÁ CÚIRT INIÚCHÓIRÍ AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 325(4) de,

Ag féachaint do na tuairimí a thug an Chúirt Iniúchóirí roimhe seo ar chinntí maidir le clár gníomhaíochta Comhphobail chun gníomhaíochtaí i réimse chosaint leasanna airgeadais an Chomhphobail a chur chun cinn, Hercule I (Uimh. 8/2003 (1)) agus Hercule II (Uimh. 6/2006 (2)),

Ag féachaint do Thuarascálacha Speisialta Uimh. 1/2005 (3) agus Uimh. 2/2011 (4) ón gCúirt Iniúchóirí maidir le bainistiú na hOifige Eorpaí Frith-Chalaoise (OLAF) agus don obair atá déanta mar thoradh ar Thuarascáil Speisialta Uimh. 1/2005,

Ag féachaint don iarraidh ó Chomhairle an Aontais Eorpaigh an 26 Eanáir 2012,

De bhrí go bhfuil an Rialachán atá beartaithe bunaithe ar Airteagal 325(4) den Chonradh ar Fheidhmiú an Aontais Eorpaigh (CFAE) lena bhforáiltear mar a leanas: “Glacfaidh Parlaimint na hEorpa agus an Chomhairle ... tar éis dul i gcomhairle leis an gCúirt Iniúchóirí, na bearta is gá maidir le calaois a dhéanann díobháil do leasanna airgeadais an Aontais a chosc agus a chomhrac d’fhonn cosaint éifeachtúil choibhéiseach a thabhairt sna Ballstáit agus in institiúidí, i gcomhlachtaí, in oifigí agus i ngníomhaireachtaí an Aontais.”;

De bhrí gurb é is príomhchuspóir do thogra an Choimisiúin (5) ná Hercule III, a mhairfidh tréimhse seacht mbliana (2014 go 2020) a chur in ionad chlár Hercule II (6) nuair a théann sé in éag sa bhliain 2013,

TAR ÉIS AN TUAIRIM SEO A LEANAS A GHLACADH:

RÉAMHRÁ

1. Thosaigh clár Hercule I ar an 1 Eanáir 2004 agus clúdaíonn Hercule II an tréimhse 2007-2013. Leanfaidh Hercule III ar aghaidh leis an gclár chun gníomhaíochtaí i réimse chosaint leasanna airgeadais an Aontais Eorpaigh a chur chun cinn. Is é a bheidh sa chlúdach buiséadach atá beartaithe dó ná 110 milliún euro don tréimhse 2014-2020. Dá bharr sin, bheadh an caiteachas iomlán ar na trí chlár Hercule comhionann le 220,3 milliún euro (7).

2. Leanann an togra de bhéim shonrach a leagan ar an gcomhrac i gcoinne smuigléireachta agus góchumtha toitíní chun léiriú a dhéanamh ar na hoibleagáidí dlíthiúla (8) atá ar an gCoimisiún agus a éiríonn as na comhaontuithe le ceithre mhonaróir idirnáisiúnta toitíní (9). Thar an tréimhse 2004-2030, tá tuairim is 2 bhilliún USD iníoctha faoi na comhaontuithe isteach i mbuiséid na mBallstát (90,3 %) agus isteach i mbuiséad an Aontais Eorpaigh (9,7 %), tar éis táillí dlíthiúla a asbhaint.

3. Is é OLAF a bhainistíonn na cláir. Is é is príomhchuspóir don chlár ná leas airgeadais an Aontais a chosaint trí chalaois, éilliú agus aon ghníomhaíochtaí neamhdhleathacha eile a chosc agus a chomhrac. Tá cúig chuspóir oibríochtúla ann (féach Iarscríbhinn I).

4. De réir an ráitis reachtúil airgeadais atá i gceangal leis an togra, dhéanfaí 79 % den chlúdach a leithroinnt i gcomhair “cúnamh teicniúil” do na Ballstáit, dhéanfaí 19 % de a leithroinnt i gcomhair “oiliúint speisialaithe” agus dhéanfaí 2 % de a leithroinnt i gcomhair “Comhlachais na nDlíodóirí Eorpacha (CDEanna)”.

5. Is é atá i “cúnamh teicniúil” ná trealamh teicniúil, oiliúint theicniúil agus comhar teicniúil idir na seirbhísí a úsáideann an trealamh a fháil agus bunachair shonraí atá ar fáil ar bhonn tráchtála a fháil i gcomhair imscrúduithe arna ndéanamh ag na Ballstáit agus ag OLAF.

6. Is é is cuspóir don “oiliúint speisialaithe” ná eolas dóthanach ar chosaint leasanna airgeadais an AE a sholáthar d’oifigigh na mBallstát agus “dea-chleachtas” agus gréasánú a chur chun cinn idir na Ballstáit ar mhodh seimineár agus comhdhálacha.

7. Tá buiséad na “CDEanna” ann chun a chumasú do ghrúpaí acadúla agus do ghrúpaí gairmiúla dul i mbun taighde agus pléite faoi shaincheisteanna dlíthiúla agus fónann sé freisin mar fhóram chun forbairtí i réimse dhlí an AE a scaipeadh.

8. Sa mheabhrán mínitheach a ghabhann leis an togra, luaitear gur bhreithnigh an Coimisiún ceithre rogha le haghaidh chlár Hercule III. Déantar meastóireacht ar na roghanna sin sa mheasúnú tionchair (10): (1) Leanúint de chlár Hercule II ar an leibhéal céanna cistiúcháin; (2) Clár Hercule II a athnuachan le cuspóirí feabhsaithe, modheolaíocht níos fearr agus ráta cómhaoinithe níos airde (11); (3) Athrú suntasach a dhéanamh ar na cuspóirí agus tacaíocht i bhfad níos mó a thabhairt do ghníomhaíochtaí oibríochtúla agus do ghníomhaíochtaí um fhorghníomhú an dlí; (4) Scor chlár Hercule II, agus an fhéidearthacht ann go leanfaí de roinnt gníomhaíochtaí faoi chláir chómhaoinithe eile de chuid an Aontais agus/nó gníomhaíochtaí eile a fhágáil faoi na Ballstáit. Bhunaigh an Coimisiún a thogra ar rogha (2).

9. Tá an tuairim seo bunaithe ar an togra, ar an measúnú tionchair agus ar an athbhreithniú meántéarmach (12) ar bhaint amach chuspóirí chlár Hercule II. Tá dhá chuid inti: barúlacha ginearálta agus barúlacha sonracha. Ní dhearnadh measúnú ar na trí rogha eile a breithníodh.

ACHOIMRE

I. De réir an togra, tá tuairim is 40 % de chlár Hercule III (44,8 milliún euro) le leithroinnt i gcomhair an chomhraic i gcoinne smuigléireachta agus góchumtha toitíní. Léiríonn sé sin gealltanas an Choimisiúin a éiríonn as na comhaontuithe le ceithre mhonaróir idirnáisiúnta toitíní. Faoi na Comhaontuithe, déantar 90,3 % de shuim níos mó ná 2 bhilliún USD a íoc isteach i mbuiséid náisiúnta na mBallstát. Ós rud é go rachaidh comhaontú amháin in éag sa bhliain 2016, is ceart a lua go bhfaighidh buiséad an AE tuairim is 10 milliún euro níos lú ná na cistí a bheartaíonn an Coimisiún a chur ar leataobh i gcomhair an chomhraic i gcoinne smuigléireachta agus góchumtha toitíní.

II. Is ceart tuilleadh faisnéise maidir leis an úsáid a bhaineann na Ballstáit as an ioncam a fhaigheann siad ó na comhaontuithe a bheith ar fáil ar leibhéal an Choimisiúin chun a áirithiú go bhfuil cur chuige éifeachtúil comhordaithe ann le linn riaradh a dhéanamh ar na hacmhainní atá tiomnaithe i gcomhair an chomhraic i gcoinne smuigléireachta agus góchumtha toitíní.

III. Athrú tábhachtach faoi chlár Hercule III is ea an méadú beartaithe ar an uasráta cómhaoinithe maidir le deontais i gcomhair tacaíochta teicniúla, is é sin le rá, méadú ó 50 % go 80 % (agus go 90 % i gcásanna eisceachtúla cuí-réasúnaithe). I dtuairim na Cúirte, is é 80 % an t-uasráta is ceart a bheith ann agus ní ceart gá a bheith leis ach amháin sna cásanna eisceachtúla cuí-réasúnaithe sin.

IV. Tá gá le táscairí intomhaiste do Hercule III a bheachtú.

V. Ní dhearna an Coimisiún tionchar Hercule II a thomhas fós. Ní dhéanann an measúnú ach ionchuir agus aschuir an chláir a thuairisciú.

VI. Faoin 31 Nollaig 2014, tíolacfaidh an Coimisiún (OLAF) tuarascáil maidir le baint amach chuspóirí chlár Hercule II. Is ceart na ceachtanna atá foghlamtha a úsáid chun modhnú a dhéanamh ar chlár Hercule III.

VII. Tá an nós imeachta simplithe a shamhlaítear i gcás deontas faoi bhun 50 000 euro ag brath ar ghlacadh an Rialacháin Airgeadais nua agus na rialacha cur chun feidhme a ghabhann leis.

VIII. San obair a rinneadh mar thoradh ar Thuarascáil Speisialta Uimh. 1/2005 (Tuarascáil Speisialta Uimh. 2/2011), choimeád an Chúirt a tuairim gur ceart do OLAF an fhreagracht as bainistiú chlár Hercule a aistriú chuig seirbhísí eile de chuid an Choimisiúin agus gur ceart dó a ghníomhaíochtaí a athdhíriú ar an bhfeidhm imscrúdúcháin.

BARÚLACHA GINEARÁLTA

Impleachtaí airgeadais faoi na comhaontuithe idir an Coimisiún agus monaróirí idirnáisiúnta tobac

10. Idir na blianta 2004 agus 2010, i gcomhthéacs an chomhraic i gcoinne smuigléireachta toitíní agus góchumtha toitíní, shínigh an Coimisiún comhaontuithe le ceithre mhonaróir idirnáisiúnta tobac. Faoi na comhaontuithe sin, íocann na monaróirí sin níos mó ná 2 bhilliún USD isteach i mbuiséid náisiúnta agus i mbuiséad an AE. Tá tréimhsí athraitheacha bailíochta ag na comhaontuithe thar na blianta ó 2004 go dtí 2030.

11. Thar an tréimhse sin, déantar 90,3 % de na fáltais ó na comhaontuithe a íoc leis na Ballstáit agus déantar 9,7 % díobh a íoc le buiséad an AE. Mar shampla, sa bhliain 2010, fuair na Ballstáit tuairim is 65,7 milliún euro agus fuair buiséad an AE 7,1 milliún euro ón bhfoinse sin. Measann an Chúirt go bhfuair na Ballstáit méideanna comhchosúla sa bhliain 2011. Ar chúiseanna rúndachta, ní dhearna OLAF aon fhigiúirí a sholáthar i leith na bliana 2011.

12. Déanann an Coimisiún, ina thogra le haghaidh Hercule III, suim 44,8 milliún euro (40,7 % den chlúdach iomlán 110 milliún euro) a leithroinnt i gcomhair an chomhraic i gcoinne calaoise eagraithe agus smuigléireachta agus góchumtha toitíní (13). Áirítear sa tsuim sin maoiniúchán 27,4 milliún euro le haghaidh trealaimh theicniúil (féach mír 30 agus mír 31).

13. Faoi Hercule II, bhí an caiteachas ar an gcomhrac sin comhionann, go garbh, le sciar an Choimisiúin den ioncam ó na comhaontuithe. Dar leis an gCúirt, is é a bheidh san ioncam ó na comhaontuithe ná 34,9 milliún euro (14) thar thréimhse Hercule III. Tá an tsuim sin tuairim is 10 milliún euro níos lú ná na cistí a bheartaíonn an Coimisiún a chur ar leataobh le haghaidh an chomhraic i gcoinne smuigléireachta agus góchumtha toitíní faoi Hercule III thar an tréimhse chéanna. Is amhlaidh atá an scéal mar go rachaidh an comhaontú le Philip Morris International in éag ag deireadh na bliana 2016 mura bhfadaítear é.

14. Tugann an Chúirt dá haire go bhfuil leas ar leith ag na Ballstáit sa chomhrac i gcoinne smuigléireachta agus góchumtha toitíní. Maidir leis na dleachtanna allmhairithe a ndéantar imghabháil ina leith mar thoradh ar smuigléireacht agus ar ghóchumadh toitíní, is ionann a méid agus caillteanas do bhuiséad an AE (acmhainní dílse traidisiúnta). Maidir leis na dleachtanna máil agus leis an gcáin bhreisluacha nach n-íoctar, de bhreis ar na dleachtanna allmhairithe a choimeádfadh na Ballstáit de ghnáth mar chostais bhailiúcháin, is ionann a méid agus caillteanais do bhuiséid na mBallstát ar caillteanais iad atá i bhfad níos mó ná aon chaillteanas do bhuiséad an AE.

15. Níl aon fhaisnéis ag OLAF i dtaobh cad a dhéanann gach Ballstát ar leith lena sciar de na híocaíochtaí bliantúla a fhaightear ó na monaróirí tobac. I dtuairim na Cúirte, is ceart an fhaisnéis sin a bheith ar fáil ar leibhéal an Choimisiúin chun cur chuige éifeachtúil comhordaithe a áirithiú le linn riaradh a dhéanamh ar na hacmhainní a chuirtear ar leataobh i gcomhair an chomhraic i gcoinne smuigléireachta agus góchumtha toitíní, ar leibhéal an AE agus ar an leibhéal náisiúnta araon.

Méadú ar rátaí cómhaoinithe

16. Sonraítear in Airteagal 9 den togra nach rachaidh an ráta cómhaoinithe le haghaidh gníomhaíochtaí cáilithe, mar atá sainithe faoi Airteagal 7, thar 80 % de na costais cháilithe (15) (ná thar 90 % i gcásanna eisceachtúla cuí-réasúnaithe). Faoi Hercule II, ba é a bhí sa ráta uasta cómhaoinithe do thacaíocht theicniúil ná 50 % de na costais cháilithe.

17. I dtuairim na Cúirte, is ceart go bhfanfaidh an ráta uasta cómhaoinithe ag leibhéal 50 % le haghaidh chomhchuid an trealaimh theicniúil chun a áirithiú go bhfuil cothromaíocht ann idir leasanna an AE agus leasanna náisiúnta i dtaca le trealamh a cheannach. I bhfianaise na tábhachta atá ann do na Ballstáit i ndáil leis an ábhar seo, tá údar maith leis go háirithe maidir leis an 27,4 milliún euro atá le cur ar leataobh do chómhaoiniú trealaimh theicniúil a bhaineann leis an gcomhrac i gcoinne smuigléireachta toitíní. D’fhéadfaí an ráta uasta cómhaoinithe sin a mhéadú go 80 % i gcásanna eisceachtúla cuí-réasúnaithe chun a áirithiú go ndéantar imthosca áirithe uile-Eorpacha agus imthosca náisiúnta a chur san áireamh (16).

Cuspóirí agus táscairí feidhmíochta

18. Tá cuspóirí ginearálta agus cuspóirí sonracha an chláir leagtha síos sa dréacht-Rialachán. Leis an gclár, féachtar le leas airgeadais an Aontais a chosaint trí chalaois, éilliú agus aon ghníomhaíochtaí neamhdhleathacha eile a chosc agus a chomhrac. San Iarscríbhinn a ghabhann leis an togra, liostaítear na cuspóirí oibríochtúla agus miondealaítear ansin iad mar “gníomhaíochtaí” agus mar “aschuir” sa ráiteas airgeadais reachtach.

19. Cé go luaitear sa mheabhrán mínitheach gur socraíodh na cuspóirí trí úsáid a bhaint as critéir SMART (17), is gá feabhas a chur ar na táscairí feidhmíochta chun go mbeifear in ann an tionchar intomhaiste is inchurtha i leith an chláir a thaispeáint. I dtaca le méideanna a gnóthaíodh, mar shampla, léiríonn an táscaire feidhmíochta atá beartaithe gur gnóthaíodh suim 67,9 milliún euro (18) sa bhliain 2010 agus go bhfuil sprioc 5-10 % ann i ndáil leis an méid sin a mhéadú. Níl aon nasc cruthaithe ann idir baint amach na gcuspóirí seo agus clár Hercule.

20. Tá ceithre phríomhtháscaire feidhmíochta ann sa ráiteas airgeadais reachtach, ar táscairí iad ar tríothu a dhéanfar faireachán ar chur chun feidhme na gcúig chuspóir oibríochtúla, ach níl aon nasc ann idir an dá ní sin chun meastóireacht ar na cuspóirí a éascú.

Faireachán agus meastóireacht ar an gclár

21. I dtuairim na Cúirte, tá “athbhreithniú meántéarmach ar bhaint amach chuspóirí chlár Hercule II” (19) agus an measúnú tionchair teoranta a mhéid a bhaineann le tomhas a dhéanamh ar bhaint amach na gcuspóirí. Ní dhéanann siad ach tuairisc a thabhairt ar ionchuir agus ar aschuir an chláir thar an tréimhse 2007-2010. Is é is cúis leis sin go páirteach ná nósanna imeachta fadálacha maidir le fáil seirbhísí agus earraí agus tionscadail fhadálacha nach féidir a dtionchar a thomhas láithreach.

22. Faoin 31 Nollaig 2014, tíolacfaidh an Coimisiún (OLAF) tuarascáil maidir le baint amach chuspóirí chlár Hercule II. I dtuairim na Cúirte is ceart gur meastóireacht neamhspleách chríochnúil a bheidh ann ina ndéanfar measúnú soiléir ar bhreisluach an chláir. Is ceart na ceachtanna atá foghlamtha a úsáid chun modhnú a dhéanamh ar chlár Hercule III.

23. Le hAirteagal 11 den togra, foráiltear go ndéanfaidh an Coimisiún meastóireacht ar chlár Hercule III tráth nach déanaí ná an 31 Nollaig 2017. Is ceart gur meastóireacht neamhspleách a bheidh i gceist leis an meastóireacht mheántéarmach sin. Maidir leis an meastóireacht deiridh atá le déanamh sa bhliain 2021, is ceart gur meastóireacht neamhspleách a bheidh ann freisin, is ceart go léireoidh sí breisluach an chláir agus is ceart go ndéanfaidh sí cainníochtú i ndáil le baint amach na gcuspóirí.

Simpliú na nósanna imeachta riaracháin

24. Tá sé beartaithe ag an gCoimisiún simpliú a dhéanamh ar riaradh na ndeontas faoi Hercule III. Tá nós imeachta simplithe i gcás deontas faoi bhun 50 000 euro le tabhairt isteach i gcomhréir le ceanglais an Rialacháin Airgeadais (20).

25. Beidh an simpliú sin ag brath ar ghlacadh thogra an Choimisiúin maidir le hathbhreithniú an Rialacháin Airgeadais agus na rialacha cur chun feidhme a ghabhann leis.

Bainisteoir an chláir

26. San obair a rinneadh mar thoradh ar Thuarascáil Speisialta Uimh. 1/2005 (Tuarascáil Speisialta Uimh. 2/2011), choimeád an Chúirt a tuairim gur ceart do OLAF an fhreagracht as bainistiú clár maoiniúcháin (amhail Hercule) a aistriú chuig seirbhísí eile de chuid an Choimisiúin agus gur ceart dó a ghníomhaíochtaí a athdhíriú ar an bhfeidhm imscrúdúchain. Tá sé luaite ag OLAF go bhfuil sé tar éis acmhainní a leithroinnt ó shin dá ghníomhaíochtaí imscrúdúcháin. Táthar tar éis bainistiú chlár Hercule a shannadh d’Aonad aonair beartais laistigh den Stiúrthóireacht Bheartais, ar leithligh ó na Stiúrthóireachtaí Imscrúdúcháin.

BARÚLACHA SONRACHA

27. Is é atá in Hercule III go bunúsach ná clár lena leantar ar aghaidh le gníomhaíochtaí Hercule II ina bhfuil trí chomhchuid: — Cúnamh teicniúil — Oiliúint fhrith-chalaoise — Comhlachas na nDlíodóirí Eorpacha. In Iarscríbhinn II taispeántar leithroinnt measta na n-acmhainní atá beartaithe i gcomhair na gcomhchodanna sin faoi Hercule III.

Cúnamh teicniúil

Ceannach trealaimh nach mbaineann le smuigléireacht toitíní

28. Maidir le bearta sa chomhrac i gcoinne calaoise, is é a bheadh sna hacmhainní a leithroinnfear chun ceannach crua-earraí teicniúla atá le húsáid le linn imscrúdúchán a chómhaoiniú ná 27,9 milliún euro faoi chlár Hercule III. I gcás na tréimhse 2007-2010, leithroinneadh tuairim is 12,2 milliún euro do ghníomhaireachtaí um fhorghníomhú an dlí (údaráis náisiúnta choiriúla/údaráis phóilíneachta/údaráis chustam) (21). Ní gá go ndéantar an trealamh a chómhaoinítear a úsáid go heisiach chun leas airgeadais an AE a chosaint, ach úsáidtear freisin é le haghaidh oibríochtaí i ngníomhaireachtaí um fhorghníomhú an dlí, ar oibríochtaí iad a bhaineann le drugaí, airm, éalú ó phríosún, trádáil i ndaoine, calaois fhioscach, calaois chártaí creidmheasa, góchumadh airgid agus éilliú (22).

29. Maidir leis an athbhreithniú meántéarmach agus an measúnú tionchair, ní dhéanann ceachtar acu, ar leith ó eisceacht amháin (23), mionsonraí a sholáthar faoin gcineál trealaimh a mhaoinítear faoi Hercule II. Luaitear go ndéanann OLAF clár córasach rialuithe ar an láthair a chur i gcrích. Ach ní dhearnadh torthaí na rialuithe sin ná measúnú ar bhaint amach chuspóirí na gceannachán a chur san áireamh san athbhreithniú meántéarmach.

Ceannach trealaimh a bhaineann leis an gcomhrac i gcoinne smuigléireachta toitíní

30. Maidir le bearta sa chomhrac i gcoinne smuigléireachta toitíní, is é atá san ionstraim is mó a roghnaíodh faoi Hercule II ná ceannach scanóirí X-gha. Maidir leis an tréimhse 2007-2010, tá gealltanais tugtha i leith tuairim is 12,5 milliún euro agus tá an tsuim sin leithroinnte d’údaráis Chustam i 16 Bhallstát chun 21 scanóir a cheannach.

31. Ar leith ó dhá shampla (24), ní sholáthraíonn an t-athbhreithniú meántéarmach ná an measúnú tionchair aon mheastóireacht deiridh maidir le ceannach an trealaimh scanóra.

Uirlisí TF a fhorbairt agus a fháil

Comhaontuithe speisialta le hAirmheán Comhpháirteach Taighde an AE

32. Faoi chlár Hercule II, rinneadh dhá thionscadal a chomhaontú idir OLAF agus Airmheán Comhpháirteach Taighde an AE: — Tionscadal AMT (25): córas atá á úsáid go formhór ag na Ballstáit agus ag OLAF. De réir an athbhreithnithe mheántéarmaigh, i measc na dtairbhí a bhfuiltear ag súil leo nó atá bainte amach áirítear “anailís chórasach iomlán ar shonraí faoi thrádáil ardtoirte” agus “comharthaí maidir le hathruithe suntasacha ar phátrúin trádála”, — Tionscadal CONTRAFFIC (26): córas atá á úsáid go príomha ag na Ballstáit mar chomhlánú ar anailís náisiúnta rioscaí. Déantar na tairbhí seo a leanas a bhfuiltear ag súil leo nó atá bainte amach a liostú san athbhreithniú meántéarmach: — Tairbhe Oibríochtúil: tacaíocht d’imscrúdúcháin (gluaiseachtaí coimeádán), — Tairbhe Oirbheartaíoch: cúinsí níos réadúla agus níos éifeachtaí i gcomhair oibríochtaí comhpháirteacha custam, — Tairbhe Straitéiseach: anailís éifeachtach rioscaí i gcás iompair ar muir.

Rochtain atá faighte ar bhunachair shonraí sheachtracha

33. Faoi Hercule II, tá rochtain tugtha do OLAF agus do na Ballstáit ar bhunachair shonraí sheachtracha chun cabhrú leo sa chomhrac i gcoinne calaoise, lena n-áirítear an méid seo a leanas: — bunachar sonraí an Global Trade Atlas (GTA), — China Trade Information (CTI) agus Tips Software Services, — Sonraí iompair mhuirí agus lastliosta agus uirlis chuardaigh cuideachtaí.

Forluí ionchasach faisnéise idir bunachair shonraí éagsúla

34. Is ceart don Choimisiún aon fhorluí idir na córais éagsúla agus na bunachair shonraí éagsúla a mhaoinítear faoi chlár Hercule a sheachaint. Tá feidhm aige sin freisin maidir leis na huirlisí faisnéise atá ar fáil, mar shampla, ag DG TAXUD.

Oiliúint Fhrith-Chalaoise

35. Sa chomhchuid seo, dírítear ar ghníomhaíochtaí oiliúna frith-chalaoise agus ar chomhdhálacha le haghaidh rannpháirtithe ó na Ballstáit, ó thíortha is iarrthóirí agus ó thíortha neamh-AE. Tugtar deiseanna freisin i gcomhair gréasánú a dhéanamh, i gcomhair taithí a mhalartú idir na Ballstáit agus an Coimisiún agus i gcomhair feachtais fhrith-chalaoise a scaipeadh go forleathan ar fud an AE.

36. Maidir leis an tréimhse 2007-2010, tá gealltanais tuairim is 12,6 milliún euro tugtha (27).

37. Déantar na príomhthorthaí atá bainte amach ag na tairbhithe a thaispeáint san athbhreithniú meántéarmach (28). Rinneadh foirmeacha meastóireachta a scaipeadh ar na rannpháirtithe in imeachtaí oiliúna. Ach tá sé doiléir fós cé chomh mór is a léiríonn na suirbhéanna na torthaí sin. Ní dhéantar ach na torthaí ó aon cheist amháin (“Tuairim fhoriomlan faoin seimineár”) a thíolacadh san athbhreithniú meántéarmach.

38. Is ceart don Choimisiún an breisluach a ghabhann le gníomhaíochtaí oiliúna agus le comhdhálacha a thaispeáint go soiléir sa tuarascáil deiridh sa bhliain 2014.

Comhlachas na nDlíodóirí Eorpacha

39. Is iad is tairbhithe i gcás na hearnála seo ná luchtanna riaracháin náisiúnta agus institiúidí taighde agus oideachais. Is eagraíochtaí neamhbhrabúis iad go léir, ar eagraíochtaí iad a dhéanann cosaint leasanna airgeadais an AE a chur chun cinn. Is iad na gníomhaíochtaí a dtugtar deontais ina leith go formhór ná comhdhálacha/seimineáir, foilseacháin thréimhsiúla, scaipeadh saineolais agus staidéir chomparáideacha dlí. Ní sholáthraíonn an tAthbhreithniú Meántéarmach aon mheastóireacht ar na gníomhaíochtaí sin agus ní thugann an Measúnú Tionchair ach tuairisc ar shástacht na dtairbhithe.

40. Is ceart don Choimisiún an breisluach a ghabhann leis an gcomhchuid seo a thaispeáint go soiléir sa tuarascáil deiridh sa bhliain 2014.

Rinne Seomra IV, faoi cheannas an Louis GALEA, Comhalta den Chúirt Iniúchóirí, an Tuairim seo a ghlacadh i Lucsamburg ag a cruinniú ar an 15 Bealtaine 2012. Thar ceann na Cúirte Iniúchóirí Vítor Manuel da SILVA CALDEIRA Uachtarán

(1) IO C 318, 30.12.2003, lch. 5.

(2) IO C 302, 12.12.2006, lch. 41.

(3) IO C 202, 18.8.2005, lch. 1.

(4) IO C 124, 27.4.2011, lch. 9.

(5) COIM(2011) 914 leagan deireanach an 19 Nollaig 2011.

(6) Cinneadh Uimh. 878/2007/CE ó Pharlaimint na hEorpa agus ón gComhairle (IO L 193, 25.7.2007, lch. 18), lena leasaítear agus lena leathnaítear clár Hercule I: Cinneadh Uimh. 804/2004/CE ó Pharlaimint na hEorpa agus ón gComhairle (IO L 143, 30.4.2004, lch. 9).

(7) Hercule I: 2004-2006: 11,775 milliún euro; Hercule II: 2007-2013: 98,525 milliún euro; Hercule III: 2014-2020: 110 milliún euro.

(8) Meabhrán Mínitheach, mír 1, a ghabhann leis an togra: COIM(2011) 914 leagan deireanach an 19 Nollaig 2011.

(9) Philip Morris International (PMI), Japan Tobacco Int. (JTI), Imperial Tobacco Ltd. (ITL), British American Tobacco (BAT).

(10) Páipéar Oibre ó Fhoireann an Choimisiúin — Measúnú Tionchair — doiciméad tionlacain a ghabhann leis an togra maidir le clár Hercule III: SEC(2011) 1610 leagan deireanach an 19 Nollaig 2011.

(11) Féach mír 16.

(12) Athbhreithniú meántéarmach ar bhaint amach chuspóirí chlár Hercule II, arna thabhairt cothrom le dáta an 18 Márta 2011.

(13) Cuspóir oibríochtúil Uimh. 4 atá i gceangal leis an ráiteas reachtach.

(14) An t-ioncam a bhfuiltear ag súil leis agus é tiontaithe in euro trí úsáid a bhaint as an ráta malairte euro/1,31 USD: 360,1 milliún euro * 9,7 % (sciar an Choimisiúin) = 34,9 milliún euro.

(15) Costais cháilithe: (a) cúnamh teicniúil d’údaráis náisiúnta; (b) oiliúint speisialaithe a eagrú, ceardlanna anailíse rioscaí, comhdhálacha; (c) aon ghníomhaíocht eile a sholáthraítear trí na cláir bhliantúla oibre chun cuspóirí ginearálta agus cuspóirí sonracha an rialacháin atá beartaithe a bhaint amach.

(16) Srianta airgeadais agus/nó teacht faoi lé riosca na smuigléireachta toitíní chuig margaí an Bhallstáit i dtrácht nó chuig margaí Ballstát eile mar gheall ar theorainneacha seachtracha, mar shampla.

(17) Sonrach, intomhaiste, inbhainte amach, réadúil agus tráthúil.

(18) Gnóthú in earnáil na gcistí struchtúracha (32,9 milliún euro), i dtalmhaíocht (11,9 milliún euro), caiteachas díreach (10,6 milliún euro), agus eile (custaim, cúnamh seachtrach ...: 12,5 milliún euro). Foinse: An t-aonú tuarascáil oibríochtúil déag ón Oifig Eorpach Frith-Chalaoise, 1 Eanáir go 31 Nollaig 2010, lch. 40.

(19) Maidir leis an doiciméad seo a tugadh cothrom le dáta ar an 18.3.2011, clúdaíonn sé an tréimhse 1.1.2007-31.12.2010.

(20) Leathanach 22 den ráiteas airgeadais reachtach atá i gceangal leis an togra.

(21) Sampla: Deontais a dámhadh (657 000 euro don tréimhse 2007-2009) don GSG 9 (Na Póilíní Cónaidhme) sa Ghearmáin, i bhfeighil frithsceimhlitheoireachta agus oibríochtaí speisialta faoi rialú na hAireachta Cónaidhme Intíre.

(22) Tuarascáil ar bhaint amach chuspóirí chlár Hercule I, arna hullmhú ag Acmhainn Iniúchóireachta Inmheánaí OLAF (1.1.2004-31.12.2006).

(23) Eisceacht: Luann an measúnú tionchair, ar lch. 4, “trealamh léite plátaí uimhreach feithiclí agus coimeádán ag an teorainn sheachtrach …” mar shamplaí de mhaoiniúchán.

(24) Measúnú tionchair, leathanaigh 24-25. Dhá scanóir shoghluaiste arna gcómhaoiniú faoi Hercule II d’Éirinn agus do Mhálta.

(25) Costais: 517 000 euro don tréimhse ó Nollaig 2008 go Samhain 2010.

(26) Costais: 220 000 euro sa bhliain don tréimhse 2007-2010.

(27) 4 mhilliún euro mar dheontais agus 8,6 milliún euro ar sholáthar earraí agus seirbhísí.

(28) Oiliúint speisialaithe frith-chalaoise a tugadh d’fhoireann luchtanna riaracháin, idir áitiúil agus réigiúnach; gréasáin a bhunú idir na heagraíochtaí frith-chalaoise i dtíortha éagsúla; malartú taithí agus bunú teagmhálacha pearsanta le comhghleacaithe in eagraíochtaí eile ar an leibhéal náisiúnta, ar leibhéal an AE agus ar leibhéal neamh-AE; scaipeadh an fheachtais frith-chalaoise agus frith-éillithe thar an AE trí na gníomhaíochtaí oiliúna.

IARSCRÍBHINN I Méideanna measta atá le leithdháileadh ar chuspóirí oibríochtúla faoi Hercule III Uimh. an Chuspóra Tuairisc Iomlán (milliún EUR) 1 Cosc agus imscrúdú calaoise agus aon ghníomhaíochtaí neamhdhleathacha eile a fheabhsú os cionn na leibhéal a baineadh amach go dtí seo trí chomhar trasnáisiúnta agus ildisciplíneach a fheabhsú. 34,8 2 Cosaint leasanna airgeadais an Aontais i gcoinne calaoise a mhéadú, trí mhalartú faisnéise, taithí agus dea-chleachtas a éascú, lena n-áirítear malartuithe foirne. 11,835 3 An comhrac i gcoinne calaoise agus gníomhaíochtaí neamhdhleathacha eile a neartú trí thacaíocht theicniúil agus oibríochtúil a sholáthar d’imscrúduithe náisiúnta, agus go háirithe d’údaráis chustaim agus údaráis um fhorghníomhú an dlí. 16,45 4 Nochtadh leasanna airgeadais an Aontais do chalaois, d’éilliú agus do ghníomhaíochtaí neamhdhleathacha eile a theorannú, i gcomparáid leis an leibhéal nochta atá ann inniu, d’fhonn bac a chur ar fhorbairt geilleagair neamhdhleathaigh in eochair-réimsí ina bhfuil riosca amhail an chalaois eagraithe, smuigléireacht agus góchumadh, go háirithe smuigléireacht agus góchumadh toitíní. (Maidir leis na bearta go léir dá bhforáiltear sa ráiteas airgeadais reachtach, mír 3.2.2, baineann siad le smuigléireacht toitíní amháin.) 44,815 5 Leibhéal fhorbairt chosaint shonrach dhlíthiúil agus bhreithiúnach na leasanna airgeadais i gcoinne calaoise a fheabhsú trí anailís chomparáideach dlí a chur chun cinn. 2,1 Iomlán Hercule III 2014-2020 110 Foinse: Ráiteas airgeadais reachtach, lch. 30-36.